Oleh : Ummi Kamil
Alhamdulillah ulon pujoe Po
Saleum han tuwo keu rakan dumna
Lheuh nyan seulaweut ke Rasul sidroe
Malam ngon uroe bek sagai lupa
Ta pajoh ranup ka mirah gigoe
Deungon rampagoe pineung plah dua
Riba takisah jinoe hai adoe
Kabeh ji eungkhoe rata lam desa
Ji peupinjam peng bungong meutaloe
Rata jipasoe keulompok jimita
‘Oh water bayeue ka saket gigoe
Inong ngon lakoe susah lagoe na
Awak jak kutip kajitheun jaroe
Laju meupaloe setoran hana
Ka abeh susah mata geuh seso
Peng tan lam jaroe ho geujak mita
‘Oh watee geucok seunang han bagoe
Peng bungong nanggroe lagak cerita
Bak watee bayeue bungong meuseuboe
Renteunir tampoe rakyat jeulata
Baro ka susah malam ngon uroe
Peng tiep-tiep uroe payah geupeuna
Rugoe han jitem laba meutaloe
Nyan meunan bagoe renteunir nama
Wahe syedara beugot jaga droe
Meubek jeuet kuto nyan harta gata
Harta ta mita malam ngon uroe
Meubek tapeutoe nibak peng riba
Rayek that desya wahe cut putroe
‘Oh uroe dudoe dalam nuraka
Hareum syuruga tanyoe han jeuet toe
Menyo lam asoe makanan riba
Ta jaga badan agam ngon binoe
Beugot jaga droe masa lam donya
Meubek taharok buet meusyokolo
Han ek peuglah droe ‘oh akhe masa
Aceh Utara na Krueng Keureutoe
Le ureueng manoe di Pasi Rawa
Haba ka tamat ulon bet jaroe
Bek uroe dudoe tanyoe meudesya
Neuheun, 25 Agustus 2021
zsm_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn sun_Latn